## Educació destina 6,6 milions d’euros per a dotar de recursos extraordinaris 145 centres educatius concertats de la Comunitat Valenciana

*** Es beneficien d’este programa 145 centres educatius concertats d’Educació Infantil, Primària i Secundària que comptaran amb 124 docents addicionals
* L’objectiu és millorar la qualitat de l’ensenyança, desenrotllar un model inclusiu en el sistema educatiu valencià i afrontar l’absentisme**

La Conselleria d’Educació, Cultura, Universitats i Ocupació ha publicat en el *Diari Oficial de la Generalitat Valenciana* la resolució per la qual destinarà 6,6 milions d’euros per a dotar de recursos extraordinaris 145 centres educatius concertats de la Comunitat Valenciana amb l’objectiu d’implementar millores en l’ensenyança durant el curs 2025-2026.

Estos recursos formen part del programa REMA (Recursos extraordinaris per a la millora acadèmica) i consistixen en la dotació d’hores addicionals de personal docent amb l’objectiu d’afavorir l’aplicació de diferents mesures emmarcades en el Pla d’actuació per a la millora de cada centre.

Els recursos serviran, entre altres objectius, per a impulsar un model inclusiu en el sistema educatiu valencià, augmentar la taxa de titulació de l’alumnat en Educació Secundària Obligatòria o reduir l’abandó escolar primerenc, a més d’altres consideracions que els centres establisquen en els seus plans d’actuació per a la millora.

Així, gràcies a la iniciativa, durant el curs escolar 25-26 la Conselleria assignarà 124 docents addicionals, dels quals 75 impartiran formació en el segon cicle d’Infantil i en Primària i 49 en Secundària.

Per províncies, 93 centres són en la província de València, 43 a Alacant i altres 9 centres són de la província de Castelló. Per etapes educatives, 99 centres reben una dotació addicional de personal en Educació Infantil i Primària, 6 centres reben una dotació addicional de personal en Educació Secundària i 40 centres disposaran del recurs addicional en les dos etapes educatives.

**48,7 milions d’euros per a centres públics**

Estes ajudes se sumen als 48,7 milions d’euros que la Conselleria destina per a finançar el pròxim curs el programa REMA en 1.031 centres de titularitat pública que impartixen ensenyances de segon cicle d’Educació Infantil, Educació Primària (amb 692 centres) i Educació Secundària Obligatòria (339).

Per províncies, 397 d’estos centres estan en la d’Alacant, 143 en la de Castelló i 491 en la de València.

En este sentit, durant el curs escolar 25-26 la Conselleria d’Educació assignarà 1.000 docents addicionals en els centres educatius públics, dels quals 510 impartiran formació en el segon cicle d’Infantil i en Primària i 490 en Secundària.

Fecha: 04/08/2025